Mednarodni festival sodobne glasbe Kogojevi dnevi

Sezona XXXVIII/6

**Alexander Gadjiev**

Klavirski recital

Petek, 22. september 2017, ob 20.30

Cerkev svete Marije Vnebovzete, Kanal

**Program**:

Robert Schumann: KREISLERIANA, osem fantazij za klavir, op. 16

(1810–1856) Ausserst bewegt, d-mol  
 Sehr innig, B-dur

Sehr aufgeregt, g-mol

Sehr langsam, B-dur

Sehr lebhaft, g-mol

Sehr langsam, B-dur

Sehr rasch, C-dur/Es-dur

Schnell und spielend, g-mol

**\*\*\***

Johann Sebastian Bach: FRANCOSKA SUITA ZA KLAVIR št. 3 v h-molu, BWV 814

(1685–1750) Allemande

Courante

Sarabande

Menuet

Trio

Anglaise

Gigue

Sergej Prokofjev: KLAVIRSKA SONATA št. 6 v A-duru, op. 82 (Vojna sonata 1)

(1891–1953) Allegro moderato

Allegretto

Tempo di valzer lentissimo

Vivace

Vse kar je napisal **Robert Schumann**, arhetip romantike, je presegalo takratne umetniške normative. Njegova glasba je lahko nepričakovano strastna ali veličastno tiha. Kot velik melodik, je bil nepredvidljiv pri razvoju tematskega gradiva. Nikoli ni želel, da bi poslušalec zaznal ali bil pozoren na strukturo skladbe. Tok v njegovih skladbah je pogosto impulziven, poln skritih kod, ki se nanašajo na njegove simpatije ali prizore iz literarnih del. Po naravi je bil sanjač, ujet med obliko in razpršenostjo, presenečal je z menjavo razpoloženj in spreminjajočo se teksturo. Čeprav je njegova glasba nežna in nedolžno iskrena, je tudi polna skrivnostnih referenc. Znotraj barvite sanjavosti so ujeti neslišni komaj zaznavani toni polni skrivnosti. Osem subtilno povezanih fantazij iz ***Kreisleriane*** se navezujejo na fantastične skice E. T. A. Hoffmana, nad katerim je bil Schumann očaran. Njegov domišljijski svet ga je navdihoval celo življenje. Glasba je čustvena in sugestivna. Občutja raznih razpoloženj pa le narahlo nakazuje. Schumann je o tem delu zapisal: »Kreisler je figura, ki jo je ustvari E. T. A. Hoffmann. To je ekscentričen in bister kapelnik.« Vendar je Kreisleriana tudi nežna, goreča in strastna. Osrednja karakteristika dela je alternacija med fantastičnim in liričnim oziroma med grotesknim in ljubečim. Napisal ga je leta 1838 v pičlih štirih dneh in posvetil Chopinu. Izjemno virtuozno delo, je eno največjih umetnin, kar jih je Schumann ustvaril. Stavki si sledijo Zelo radoživo – Zelo poduhovljeno in ne prehitro – Zelo vznemirljivo – Zelo počasi – Zelo živahno – Zelo počasi – Zelo hitro – Hitro in razigrano.

Šest Francoskih suit je **Johann Sebastian Bach** napisal v köthenskem obdobju, torej po letu 1717, ko je postal dirigent pri knezu Leopoldu Anhalt-Köthenskem. V tem času je napisal več znamenitih del, poleg Francoskih suit iz leta 1722, še Angleške suite in Brandenburške koncerte. Niz šestih francoskih suit v resnici nimajo nič skupnega s čemerkoli francoskim. Ime so jim ga nadeli drugi, najbrž, ker nadaljujejo obliko po Couperinu. Edino, kar je francoskega, če izvzamemo ljubkost in iskrivost v značaju, je francosko poimenovanje stavkov. Bach je te suite popravljal celo življenje in so bile natisnjene šele v 19. stoletju zahvaljujoč se njegovemu biografu Johannu Forklu. Takrat so postale priljubljene in stalnica na koncertnih odrih. Suite zasledujejo isto stavčno osnovo; začnejo se s svečano Allemando – nemškim plesom, sledi italijanska Couranta, nato španska Sarabanda, vedno se zaključijo z Gigue v angleškem slogu. Med Sarabando in Gigue so postavljeni različni par minutni plesi. Vsaka suita ima drugačno teksturo in metrično shemo. ***Francoska suita št. 3 v h-molu*** ima sedem stavkov. Za ustaljeno formo Allemanda (Allegro moderato) - Couranta (Allegro vivace) - Sarabanda (Andantino), sledijo v izmenjevanju dva Menueta in en Trio ter dva stavka z angleškim pridihom, in sicer najprej Anglaise, to je angleški podeželski ples v 4/4 taktu in za konec še udarna Gigue.

Proti-romantično strujo ruskega pianizma je zastopala ena izmed najsijajnejših figur Sankt Peterburškega konservatorija. **Sergej Prokofjev** je že v času študija pokazal, da je njegova ustvarjalna percepcija posebna, drugačna, nenavadna… Njegova profesorica Annette Essipov je za talentiranega študenta priznala, da je bore malo pobral po njej. Tisto, kar je podedoval po ugledni profesorici, je zagotovo njen svobodnjaški duh, ki mu je omogočal, da se je sam izrazil s vso svojo izvirnostjo, kar jo je premogel. Njegovega sloga se držijo pojmi, kot so energičnost, samozavestnost, neukročenost, močan ton, epskost, liričnost, poetičnost, bolečina. Njegova skladateljska tehnika je bila popolna, saj je imel nezmotljiv instinkt za kombinacijo mehaničnega z liričnim. Vse pa je mojstrsko ovil v ironijo. Štiristavčna ***Klavirska sonata št. 6 v A-duru*** sodi v trilogijo tako imenovanih vojnih sonat. Napisal jo je leta 1940. Med temi sonatami pa je prav slednja najbolj zanimiva. Čeprav je sedma najbolj poznana, je šesta veliko bolj epska, dramatična, veličastnejša in globlja v ekspresiji pa tudi bolj barvita. Zagotovo sodi med njegove najpomembnejše klavirske sonate. Prvi stavek je poln bolečine, strahu, osrednja dva sta mirnejša in izražata plesni značaj, vedrino in mirnost, četrti pa se vnovič obrne k motoričnemu, šokantnemu, ironičnemu in se zaključi triumfalno.

**Alexander Gadjiev** (1994, Gorica, Italija) je študent zadnjega letnika podiplomskega programa (Master Klavir Solistenausbildung) Univerze Mozarteum v Salzburgu v razredu prof. Pavla Gililova. Po zmagi na slovitem mednarodnem klavirskem tekmovanju Hamamatsu na Japonskem leta 2015 je stopil na pot koncertnemu življenju, ki ga je popeljalo po vsem svetu. Njegovo zadnje leto in pol je razpeto med Evropo in Japonsko. Klavir je Alexandra Gadjieva najprej učila mama, novogoriška pianistka in pedagoginja Ingrid Silič. Pri sedmih letih se je vpisal na Slovenski center za glasbeno vzgojo Emil Komel v Gorici, kjer ga je med 2001 in 2013 poučeval oče, priznani profesor klavirja in koncertant Sijavuš Gadjiev. Leta 2012 je z najvišjo oceno in odliko diplomiral na italijanskem državnem konservatoriju v Ceseni.

Že od malega se udeležuje klavirskih tekmovanj (prva nagrada v krajih Minerbio, Castiglion Fiorentino in Ravenna, v Ljubljani in Velenju, kjer je dosegel absolutno 1. mesto v kategoriji). Pri devetih letih je prvič nastopil kot solist z orkestrom. Od enajstih pa se uspešno predstavlja na samostojnih koncertih (Gorica, Nova Gorica, Trst, Čedad in Turina). Pri petnajstih je z orkestrom ljubljanske opere v Slovenski filharmoniji izvajal Klavirski koncert E. Griega. Sledili so samostojni koncerti v Padovi (Avditorij Pollini), Trstu (Gledališče Verdi), Ljubljana (Slovenska filharmonija) in Dilsberg (Nemčija). Na prvem mednarodnem pianističnem tekmovanju Piano FVG v Sacileju je leta 2012 prejel 3. nagrado in v finalu z orkestrom FVG (dirigent Tiziano Severini) izvedel prvi klavirski koncert P. I. Čajkovskega. Istega leta je na državnem natečaju Premio nazionale delle arti v Trstu osvojil prvo nagrado. Naslednje leto je osvojil zmago na XXX. tekmovanju Premio Venezia, ki se ga lahko udeležijo najboljši diplomanti italijanskih konservatorijev. Nagrada mu je omogočila koncert v znamenitem Gledališču La Fenice.

Med letoma 2013 do 2015 je imel več kot trideset koncertov (solističnih in komornih) v številnih italijanskih mestih. Igral je tudi v Londonu, Sinsheimu (Nemčija), Novi Gorici in Ljubljani (Modri salon hotela Union, Slovenska filharmonija). Uspešno je nastopal kot solist s priznanimi orkestri in dirigenti (orkester Padove in Benečije in maestro Anton Nanut, orkester Gledališča La Fenice in dirigent Jurij Temirkanov, Nacionalni moldavski simfonični orkester, orkester Gledališča Verdi iz Trsta). Letos je igral v Tržiču Beethovnov peti klavirski koncert (dirigent Michele Caruli).

Leta 2014 se je z 39 pianisti med več kot 200 kandidati uvrstil na prestižno mednarodno tekmovanje Gina Bachauer v Salt Lake Cityju (ZDA) in prišel v polfinale. V istem letu je dosegel vstop na mednarodno pianistično tekmovanje F. Busoni v Bolzanu (300 prijavljenih) in prišel v finale. Njegov največji uspeh pa je zmaga na mednarodnem tekmovanju za pianiste Hamamatsu na Japonskem, na katerega se je prijavilo 420 kandidatov. Enajstčlanski mednarodni komisiji je predsedovala legendarna argentinska pianistka Martha Argerich. S tokijskim Simfoničnim orkestrom pod vodstvom dirigenta Kaseki Kena je s prepričljivo interpretacijo osvojil tako komisijo kot publiko. Prejel je prvo nagrado strokovne komisije in nagrado občinstva, ki mu je omogočila evropsko in japonsko koncertno turnejo.

Pripravila: Metka Sulič

NAPOVEDUJEMO:

Torek, 26. september 2017, ob 18. uri

Glasbena šola Nova Gorica

Komorni godalni orkester Akademije za glasbo Ljubljana; Janez Podlesek, umetniški vodja

Eva Faganelj, flavta

Vstopnine ni.